Icaya 60
Deyo ma bibedo tye i Jerucalem i anyim
1A malo ba, in Jerucalem, pien ceŋŋi doŋ otuc woko,
deyo pa Rwot doŋ otuc ocaro komi woko.
2Nen, colpiny biumo lobo woko,
mutu macol licuc biumo rok mukene woko,
ento Rwot bituc pi caŋo komi, gibineno deyone i komi.
3Lurok gibibino i leŋ pinnyi,
luker bibino i dero ceŋ ma otuc i komi.
4Tiŋ waŋi malo wek koŋ inen piny,
jo ducu gibicokke kacel, gibibino boti;
awobeni gibia ki ka mabor,
anyirani gibitiŋogi atiŋa i kor.
5Ibineno ci komi biryeny aryenya,
cwinyi bimyel ci icako bedo ki yomcwiny;
pien lim mabup me nam doŋ gibiweko i ciŋi,
ki lonyo pa rok mapol gibikelo boti.
6Lwak kinaga mapol biumi woko,
litino kinaga me Midian ki me Epa;
kadi wa jo me Ceba ducu gibibino boti.
Gibibino gikelo jabu ki odok luban,
gibitito ki pak pi gin mabeco ma Rwot otimo.
7Romi ducu me Kedar gibicokogi boti,
nyogi romi me Nebayot bikonyi;
gibikelo macalo gitum i wi keno tyer me atyera bota, ci agamogi,
dok abimedo deyo i kom oda me deyo.
8Magi kono jo mene ma gituk calo pol-li,
nyo macalo amam ma gidok i dog odigi?
9Pien rok ma tye i dog nam bikura,
mel ma oa ki i Tarcic aye bitelo yo,
me kelo Litinoni ki ka mabor
kacel ki lonyo madwoŋ twatwal,
pi nyiŋ Rwot Lubaŋani
ma en ŋat Maleŋ me Icrael,
pien en doŋ oketo deyo i komi.
10Lurok bigero celli, lukergi bikonyi ki tic;
pien i kare ma yam akemo omaka, agoyi,
ento pi mitina kena doŋ atyeko timo kica boti,
11-Dogcelli bibedo twolo kare ducu,
pe gibiloro i dyeceŋ kadi i dyewor;
wek dano gukel lonyo pa rok ducu boti,
kun giwoto ma gidorre dorre me deyo kacel ki lukergi.
12Pien rok ki ker ma pe biye locci bito;
kodi rok macalo meno pud dok gibibalo lobogi woko aye.
13Deyo me Lebanon bibino boti, ciprec ki yadi mabeco ducu,
wek omi kabedona maleŋ onen ma mwonya;
dok bene abimiyo kabedo me teno tyena poŋ ki deyo.
14-Litino pa jo ma yam giuni gibibino boti laguno;
ki jo ma yam gubedo ka cayi gibiryebbe piny i te tyeni;
gibilwoŋi ni in ibedo gaŋ pa Rwot,
Cion ma obedo gaŋ pa ŋat Maleŋ me Icrael.
15Ento kono yam koŋ giweki ata, gikweri woko,
kun ŋat mo pe wok boti, abimiyo ibedo dit nakanaka,
jo me kare ducu bibedo ki yomcwiny piri.
16Ibibedo ka doto cak pa jo me rok ducu,
ibidoto tuno pa luker;
ibiŋeyo ni an a Rwot, anaye lalarri,
dok an aye ma akoko in,
an a Won Twero ma abedo Lubaŋa pa Yakobo.
17Ma ka mola, an abikelo jabu,
ma ka nyonyo, abikelo ryal,
ma ka bao, abikelo mola,
ma ka gweŋ abikelo nyonyo.
Abimiyokucaye bedo maka ludoŋo ma loyo tic,
kit ma atir aye bibedo nyamparani.
18Tim me bwami pe dok biwinnye i loboni,
kadi yak nyo kadi balle pa lobo pe binen i waŋ apokki loboni.
Ibicako nyiŋ celli ni, Larre, ki dogcelli ibilwoŋo ni, Pak.
19-Ceŋ pe dok bimenyi dyeceŋ,
kadi Leŋo me dwe bene pe bimenyi dyewor;
Rwot aye ma bimenyi nakanaka,
Lubaŋani aye ma bimiyo ibedo ki deyo.
20Ceŋŋi pe dok bipoto, dwe bene pe birwenyo;
pien Rwot aye ma bimenyi nakanaka, kare me kumoni bene bigik.
21Joni ducu doŋ gibibedo jo ma kitgi atir;
gibileyo lobo doŋ doko megi matwal,
gibinen macalo jaŋ yat ma an aye apito,
tic ma an kikoma aye atiyo wek dano gumiya deyo.
22Doggola pa joni nok ento olo doŋ bidoko kaka,
ŋat matidi mada bi doko twon rok mo matek.
An a Rwot;
abimiyo man timme oyot ka karene oromo.